text: Andst-ulykken: Den anden døde er en kvinde 
  10 oktober 2011 kl. 06.27
  Politiet har nu identificeret den anden person, der døde ved eksplosionsbranden i St. Andst. Det drejer sig om en 45-årig kvinde fra Brørup. 
  Det er formentlig kæresten til den 41-årige, der døde ved eksplosionen i Andst, der er den anden omkomne. 
  Men da de pårørende i lighed med det først identificerede offer ikke ønsker navnet offentliggjort, har politiet ikke yderligere informationer om kvinden.
  
  Formentlig hans kæreste 
  Arne Andersen var den sidste, der så den 41-årige fra Brørup i live. Kort efter blev han dræbt ved eksplosionsbranden i Andst lørdag formiddag. 
  Med sig havde den 41-årige en kvinde, der formentlig var hans kæreste. Det skriver JydskeVestkysten.
  
  Noget underligt ved parret 
  - Jeg har tænkt meget over det hele dagen. Det er sådan en underlig fornemmelse, at jeg måske var den sidste, der talte med de dræbte, siger Arne Andersen, der var ved at starte firmaet ReolMontøren, da både lager og værksted gik op i flammer.
  I dag synes Arne Andersen, at der er nogle ting, der virker underlige ved parret. Han påpeger, at de dræbte havde garage lige dér, hvor eksplosionen kom fra.
  